Aktualizované 16:09

Slovensko má potvrdený prvý prípad ochorenia COVID - 19. Ide o 52 ročného muža, ktorý leží v Univerzitnej nemocnici Bratislava (UNB) na Kramároch.

Pacient nemá cestovateľskú anamnézu, čiže uplynulé dni nebol v žiadnej z krajín, kde sa koronavírus vyskytuje. Predpokladá sa, že v tomto prípade ide teda o sekundárny prenos.

V zahraničí bol pred pár týždňami jeho syn, niekoľko dní strávil v talianskych Benátkach.

„Napriek tomu, že syn nevykazuje žiadne známky ochorenia a je zdravý, mohlo dôjsť k prenosu na otca, prostredníctvom neho. Ale všetky tieto detaily sa práve prešetrujú," uviedol premiér Peter Pellegrini.

Syna aj manželku pacienta previezli na Kramáre, boli im odobraté vzorky, ktoré budú vyšetrené prednostne. Zisťuje sa, či syn môže byť primárnym nositeľom vírusu, alebo budú musieť zdroj hľadať inde.

„Múdrejší budeme po vyšetrení syna," povedal Pellegrini. Výsledky by mali byť známe o 6 až 7 hodín.

Najnovšie objavený koronavírus sa oficiálne označuje ako SARS-CoV-2 a choroba, ktorú spôsobuje, dostala názov COVID 19 (z anglického COronaVIrus Disease – koronavírusova choroba).

Zasadne krízový štáb

Vzorka 52 ročného muža bola otestovaná dvakrát, takže nie je pochybnosť o koronavíruse.

Pacient mal príznaky ako kašeľ a zvýšenú teplotu. Pellegrini neskôr spresnil, že pacient mal aj zápal pľúc, sú mu podávané antivirotiká a jeho stav sa zlepšuje.

Nemocnica nebola kontaminovaná, pacient bol len v kontakte s klinikou infektológie.

Muž pochádza a žije v obci Kostolište pri Malackách. Pracoval vo Vysokej pri Morave.

Premiér upokojuje obyvateľov obcí, že to neznamená, že všetci ochorejú. „Kľud v obci, nič výnimočné sa nedeje, budeme čakať na výsledky. Treba sledovať svoj zdravotný stav," odkázal im Pellegrini.

Hygienici už komunikujú so starostami a informujú ich ako majú postupovať.

Teraz sa preveruje, kto všetko sa s nakazeným mužom stretol. „Zatiaľ nemáme indikované, že by išlo o veľké množstvo ľudí,” povedal Pellegrini. Pre viaceré zdravotné problémy trávil muž väčšinu času doma.

„Dôležité je, aby sme definitívne uzavreli časový sled, kedy naposledy bol v práci, lebo tam pracuje zhruba s 20 kolegami. To je asi najväčší počet ľudí, na ktorý sa musíme zamerať, či bol vtedy už potenciálne chorý,” povedal Pellegrini.

Preverovať budú aj kontakty manželky, keďže tá tiež niekde pracovala. Samotný syn vraj neprišiel do kontaktu s veľkým množstvom ľudí.

Zákazy

Poobede, po zasadnutí krízového štábu, tento rozhodol o zákaze návštev vo všetkých nemocniciach s okamžitou platnosťou.

Zákazov a odporúčaní bolo prijatých ale viacero:

- budú pozastavené prílety a odlety z a do Talianska

- ministerstvo školstva vydá zákaz všetkých exkurzií mimo územia Slovenska

- zákaz návštev v domovoch sociálnych služieb

- zákaz návštev vo všetkých väzniciach na Slovensku

- zákaz návštev v detských domovoch

- Sociálna poisťovňa spolu s ministerstvom práce prijmú také opatrenia, aby tí čo budú na PN nemali povinnosť doručovať tieto PN fyzicky

- vážne odporúčanie pre obyvateľov zvážiť akékoľvek zahraničné cesty a to nielen do krajín, kde je už nákaza, ale aj do iných krajín keďže už návšteva letiska predstavuje riziko

- odporúča zvážiť účasť na športových podujatiach, kultúrnych podujatia, aj omšiach

- naďalej na troch medzinárodných letiskách v Bratislave, Košiciach a Poprade budú kontrolovaní všetci cestujúci

- na hraničných priechodoch Berg, Kittsse a Jarovce budú zastavovať všetky autá a posádky informovať ako postupovať v prípade podozrenia na koronavírus

- občania dostanú sms správu s odporúčaniami, ako postupovať v prípade, že majú podozrenie na koronavírus

Nepodliehať panike

„Čo sa týka opatrení, idú v pôvodnom režime. Zatiaľ je situácia zvládnutá a budeme robiť všetko preto, aby sme dopady ochorenia na Slovensku minimalizovali,” uviedol hlavný hygienik SR Ján Mikas.

Premiér vyzýva ľudí, aby neprepadli panike, nie je dôvod, aby si vo veľkom robili zásoby potravín. „Zásobovanie beží v poriadku. Panika nám nehrozí, nerabujme obchody, nerobme si to ešte horšie ako to je,” povedal Pellegrini.

Už pár dní totiž ľudia robia hromadné nákupy.

Sami ľudia môžu urobiť veľa preto, aby sa vírus nešíril a to dôkladnou hygienou, že sa nebudú združovať na hromadných podujatiach a cestovať do oblastí, kde je nákaza.

Pellegrini tiež upozornil, že aktuálne prebieha aj chrípková sezóna, takže mnoho prípadov bude práve chrípka. Ani tú však netreba podceňovať.

Zvážte cestovanie

Na Slovensku každým týždňom pribúdali nové podozrenia na koronavírus a to naprieč krajinou od Bratislavy po Michalovce. Ešte v piatok ráno kompetentní tvrdili, že nákaza u nás nebola potvrdená a všetkých 300 vzoriek je negatívnych.

Bolo však len otázkou času, kedy sa ochorenie dostane aj na Slovensko. Nákaza bola potvrdená vo všetkých okolitých krajín.

Koronavírus prepukol v Číne odkiaľ sa za pár mesiacov rozšíril do sveta, vrátane Európy a môže prerásť do pandémie. Celkovo sa vo svete doposiaľ nakazilo 98,7 tisíc ľudí, z čoho 3 383 chorobe podľahlo. Z Európskych štátov je na tom ale najhoršie Taliansko, kde je epidémia.

Úrad verejného zdravotníctva SR apeluje na ľudí, aby zvážili cestovanie do oblastí, kde je zaznamenané šírenie koronavírusových ochorení.

„Cestovaním do oblastí, kde sa šíri koronavírus, sa občania vystavia riziku, že sa nakazia a môžu byť prameňom nákazy pre ďalšie osoby,” varuje úrad. Interaktívnu mapu nákazy koronavírusom nájdete tu.

Vírus sa prenáša z človeka na človeka, preto prvým z preventívnych opatrení je, vyhýbať sa kontaktu s chorým. Dôležité je umývanie rúk, alebo používanie dezinfekčných prípravkov.

Hlavný hygienik SR Ján Mikas pred časom nevylúčil, že prikročia k obmedzeniu hromadných kultúrnych a športových podujatí.

Úrad ale odporúča vyhýbať sa aj kontaktu zo zvieratami. Prvé prípady ochorenia v Číne sa totiž vyskytli u osôb, ktoré navštívili miestny trh so živými zvieratami v meste Wuhan.

Ak ľudia s cestovateľskou anamnézou pociťujú príznaky ochorenia, mali by si nasadiť ochranné rúška, a ihneď telefonicky kontaktovať svojho obvodného lekára, alebo infektologické oddelenie. Dôležitá v prípade koronavírusu je skorá izolácia nakazeného, aby sa ochorenie nešírilo ďalej.

Zdravotný stav je potrebné si sledovať 14 dní, čo je inkubačná doba vírusu.

Plošná kontrola cestujúcich

Na Slovensku je zriadený krízový štáb, ktorý sídli na ministerstve zdravotníctva a predsedá mu ministerka vnútra Denisa Saková a hlavný hygienik SR Ján Mikas. V prípade, ak to bude nevyhnuté môže krízový štáb navrhnúť vláde SR, aby vyhlásila núdzový stav.

V rámci preventívnych opatrení prebieha celoplošná kontrola pasažierov na troch medzinárodných letiskách v Bratislave, Poprade a Košiciach. Bez ohľadu na to, z akej krajiny prileteli, im zdravotníci merajú teplotu.

Cestujúci sú kontrolovaní aj na hraničných priechodoch.

Vláda zároveň vyčlenia milióny eur pre Štátne hmotné rezervy, aby dokúpili všetky možné ochranné prostriedky, ktoré budú slúžiť nemocniciam, ak tieto vyčerpajú svoje zásoby.

Rezort vnútra s rezortom obrany majú pripraviť plán karantény menšieho mesta alebo niekoľkých obcí, od uzavretia ciest po vyriešenie zásobovania.

Na teraz je otázne, ako sa situácia bude vyvíjať. Na Lešti vedia do niekoľkých dní rozvinúť poľnú nemocnicu.